Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: azonosító adatait is. (Ebben nem hozott változást a társasházakról azóta elfogadott 1997. évi CLVII. törvény sem.)
Paragraph Index: 856

1997. december 5-i közleményében az adatvédelmi biztos felhívta a felsőoktatási intézmények hallgatóinak figyelmét, hogy személyes adataik ellenőrizhetetlen kiszolgáltatása egyes részvények nyilvános forgalomba hozatalával összefüggésben személyes integritásukat és vagyoni jogaikat veszélyezteti. (880/H/1997) A Belgiumban büntetőeljárás alá vont Pándy András magyarországi hozzátartozói, valamint az áldozatok és családtagjaik képviselői fordultak az adatvédelmi biztoshoz. A sajtó érdeklődésének kereszttüzébe kerülve folyamatos zaklatásnak voltak szenvedő alanyai. Tekintve, hogy az érintettek személyiségi jogai közvetlen veszélybe kerültek, az adatvédelmi biztos közleményben kérte az újságírókat és szerkesztőket, hogy az ártatlanság vélelme mellett tartsák tiszteletben az érintettek emberi méltóságát és információs önrendelkezési jogát. (780/A/1997) 1999/18/II. szám Az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. tv. hatálybalépését követően a HIV-szűrésen pozitív teszteredményt kapó személyek kilétét kötelező felfedni. Rácz Terry Black HIV-prevenciós aktivista a törvény e szakaszának törlése érdekében éhségsztrájkot tervezett, egyben az adatvédelmi biztos támogatását kérte, hogy az Országgyűlés előtt fejthesse ki álláspontját. Az adatvédelmi biztos a törvény kormányzati előkészítése, valamint parlamenti vitája során mindvégig a szűrésre jelentkezők anonimitása mellett foglalt állást. Ezt az álláspontját a törvény vitája során nem tudta érvényesíteni. A hatályba lépett törvény módosítására kizárólag az Országgyűlésnek van hatásköre. (855/V/1997) Az ORFK egyik vezetője kért soron kívül állásfoglalást abban a kérdésben, hogy országgyűlési képviselőknek kiadhatók-e azok a rendőrség által készített videofelvételek, melyek a hatóság által nem engedélyezett demonstrációról készültek. A demonstrációról készített felvételek nem tekinthetők közérdekű adatnak, azokat a rendőrség csak célhozkötötten használhatja, ezen túlmenően a felvételen szereplők személyiségi jogait is meg kell óvnia. Mivel szabálysértési eljárás is indult az ügyben, a felvételek az irategyüttes részének tekintendők. Az országgyűlési képviselőknek szabálysértési vagy büntetőeljárási ügyben nincs iratbetekintési joguk. A demonstráció során történtek közérdekű jellegére tekintettel azonban — kérésükre — a felvételt a rendőrség levetítheti. (816/K/1997) Egy újszülött csecsemő halála ügyében a rendőrség a tisztifőorvosi szolgálattól azt kérte, hogy az egészségügyi intézmények valamennyi környékbeli, terhességükkel orvost felkereső anyáról adjanak információt, azokról is, akik megszületett gyermekeinek sorsát az anyakönyvezés és a kötelező csecsemőgondozás okán a közigazgatás ismerhette. Ezt követően az ÁNTSZ vezetője hozzánk fordult és a rendőrség túlzó adatkérését kifogásolta. Állásfoglalásunkat azonnal megküldtük, a rendőrség adatkérését jogellenesnek minősítettük, egyben tájékoztattuk, hogy csak a ténylegesen gyanúsítható személyekre vonatkozó adatkérés teljesíthető. (75/A/1997) A Pannon GSM Rt. év végi kedvezményes akciója során kérte az érintettek személyi igazolványát, vezetői engedélyét, útlevelét, sőt, valamelyik befizetett közüzemi számlájának igazoló szelvényét is. Amennyiben ezeket az iratokat leendő ügyfelük nem bocsátotta rendelkezésükre, úgy elzárkóztak a szerződéskötéstől. Azonnali intézkedésünket követően a Pannon GSM Rt. körlevélben tájékoztatta alkalmazottait, hogy az általunk kifogásolt szerződéskötési gyakorlatot a törvényes előírásoknak megfelelően módosította. (929/H/1997) A lottó-ötös ügy utóélete Az „5 a 90-ből lottójáték” szelvényeinek 1995. október 8-i feldolgozásával, a nyertesek személyes adatainak kezelésével, nyilvánosságra kerülésével kapcsolatban az adatvédelmi biztos 1995. október 10-én hivatalból vizsgálatot indított. A vizsgálat megállapításait összegző ajánlást, valamint az ügy utóéletét tavalyi beszámolónk részletesen tartalmazta. Az adatvédelmi biztos többek között aggályának adott hangot amiatt, hogy a Szerencsejáték Felügyeletnél (SZF) összemosódnak a Pénzügyminisztérium tulajdonosi és törvényességi felügyeleti jogosítványai. Az ajánlást követő sokfordulós egyeztetés a tavalyi beszámoló elkészültének idején az alábbi ígéretekkel zárult: Dr. Draskovics Tibor, a PM államtitkára úgy foglalt állást, hogy „A játéktitok, illetve a titokvédelem törvényi szintű szabályozását a PM a szerencsejáték törvény átfogó módosítása során kívánja megvalósítani, mely az Országgyűlés II. félévi jogalkotási programjában szerepel.” Kiss Elemér MeH közigazgatási államtitkár ezt írta: „Tekintettel arra, hogy a szerencsejáték szervezéséről szóló 1991. évi XXXIV. törvény felülvizsgálata folyamatban van, keresni fogjuk a jelzett probléma megoldását.” Dr. Medgyessy Péter pénzügyminiszter levelében utalt arra, hogy „A szerencsejáték szervezéséről szóló törvény átfogó módosítása pénzügyminisztériumi egyeztetés alatt áll. A törvény részletesen rendezi majd a játéktitok és a titokvédelem problémáját.”

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes